**DOHODA O MLČANLIVOSTI**

podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“)

(ďalej len „**Dohoda**“)

medzi:

**(Spoločnosť – záujemca):**

Sídlo:

V zastúpení::

IČO:

Zapísaná:

 (ďalej len „**Záujemca**“)

a

**Verejný obstarávateľ: Ministerstvo vnútra Slovenskej republiky**

Sídlo: Pribinova 2, 812 72 Bratislava

V zastúpení: Ing. Ondrej VARAČKA, generálny tajomník služobného úradu MV SR, na
 základe plnej moci č. p. KM-OPS4-2018/001604-117 zo dňa 30. apríla 2018

 IČO: 00 151 866

 (ďalej len „**Verejný obstarávateľ**“)

(Záujemca a Verejný obstarávateľ spolu ďalej ako „**zmluvné strany**“ alebo samostatne ako „**zmluvná strana**“)

1. **PREDMET DOHODY**
	1. Verejný obstarávateľ vyhlásil v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“) verejné obstarávanie na predmet zákazky „Výroba a dodanie Tabuliek s evidenčným číslom Slovenskej republiky a súvisiace služby“ (ďalej len „**Verejné obstarávanie**“).
	2. Na základe Dohody sa Záujemca zaväzuje dodržiavať mlčanlivosť o dôverných informáciách podľa článku 2. Dohody, ktoré mu boli poskytnuté Verejným obstarávateľom v súvislosti s Verejným obstarávaním.
2. **DÔVERNÉ INFORMÁCIE**
	1. Dôvernými informáciami, ktoré sú predmetom ochrany v zmysle Dohody, sú akékoľvek údaje, dáta, dokumenty, podklady alebo iné poskytnuté informácie (vrátane všetkých súborov, kópií dokumentov a poznámok), ktoré nie sú inak verejne prístupné, najmä akákoľvek verbálna alebo vizuálna informácia technického, obchodného, finančného, právneho, prevádzkového, alebo iného charakteru, poskytnutá Záujemcovi v ústnej, písomnej, alebo v elektronickej forme, ktoré Verejný obstarávateľ ako dôverné písomne alebo ústne označí, alebo s ktorými sa má nakladať vzhľadom na okolnosti známe Záujemcovi pri poskytnutí informácií ako s dôvernými (ďalej len „**Dôverné informácie**“).
	2. Dôvernými informáciami sú najmä informácie obsiahnuté v neverejnej časti Opisu predmetu zákazky v rámci Verejného obstarávania, ktorý je súčasťou súťažných podkladov k Verejnému obstarávaniu, a to príloha A - Technické požiadavky, príloha B - Špecifikácia bezpečnostných prvkov, príloha C - Vzory TEČ a príloha D - Špecifikácia rozmerov, farebného vyhotovenia a ďalších parametrov pre výrobu a dodanie tabuliek s evidenčným číslom (ďalej len „**neverejná časť Opisu predmetu zákazky**“).
	3. Dôverné informácie sú aj akékoľvek informácie týkajúce sa „know-how“, patentov, autorského práva, obchodného tajomstva, procesov, postupov, programov, návrhov, vzorcov, marketingu, reklamy, finančné a komerčné údaje, údaje o predaji, písomné materiály, údaje o zloženiach, výkresoch, diagramoch, počítačových alebo softvérových programoch, štúdiách, prebiehajúcich prácach, podnikateľských plánoch, rozpočtoch, prognózach, údaje o zákazníkoch, nápadoch, koncepciách, znakoch, náčrtoch a iné v akejkoľvek podobe či už zachytené hmotne alebo ústne.
	4. Dôvernými informáciami nie sú informácie,
		1. ktoré sú, alebo sa stanú verejne dostupnými inak, ako porušením povinností Záujemcu podľa tejto Dohody,
		2. ktoré boli pred uzavretím tejto Dohody známe bez akejkoľvek povinnosti dodržiavať ich dôvernosť,
		3. ktoré boli získané od tretej osoby, ktorá je oprávnená šíriť tieto informácie, alebo
		4. sú súčasťou zverejnenej časti dokumentácie Verejného obstarávateľa v rámci Verejného obstarávania.
3. **POVINNOSTI ZÁUJEMCU**
	1. Záujemca sa týmto zaväzuje, že počas a aj po ukončení Dohody:
		1. bude zachovávať mlčanlivosť o všetkých Dôverných informáciách Verejného obstarávateľa,
		2. bude chrániť Dôverné informácie poskytnuté Verejným obstarávateľom minimálne v rozsahu, ako Dôverné informácie vlastné, najmä bude chrániť Dôverné informácie pred ich zneužitím, poškodením, zničením, znehodnotením, stratou a odcudzením, nevyzradí ich, nesprístupni ich, nezverejní ich, nebude ich šíriť, nebude ich používať inak ako v súvislosti s Verejným obstarávaním, nevyužije ich vo svoj vlastný prospech ani v prospech akejkoľvek tretej osoby ani ich nebude používať v rozpore s účelom tejto Dohody a ani žiadne z Dôverných informácií neodovzdá ani neposkytne žiadnej inej fyzickej ani právnickej osobe okrem svojich poradcov a osôb, ktoré so Záujemcom tvoria skupinu dodávateľov zúčastnenú na Verejnom obstarávaní, zástupcov, splnomocnencov, subdodávateľov ako i iných spolupracujúcich tretích osôb, a to počas aj po ukončení Verejného obstarávania, a že okamžite po ich ukončení vymaže, zničí, prípadne spraví nepoužiteľnými všetky Dôverné informácie,
		3. na požiadanie Verejného obstarávateľa predloží Záujemca Verejnému obstarávateľovi uzatvorené dohody s osobami uvedenými v bode 3.1.2. Dohody s rovnakými povinnosťami ako sú uvedené pre Záujemcu v tejto Dohode,
		4. zabezpečí riadne a včasné utajenie a zachovávanie mlčanlivosti o Dôverných informáciách aj u svojich zamestnancov, štatutárnych orgánov, členov štatutárnych orgánov, dozorných orgánov, členov dozorných orgánov,
		5. bude používať Dôverné informácie len v konkrétnej a priamej súvislosti s Verejným obstarávaním,
		6. vráti Verejnému obstarávateľovi na jeho požiadanie všetky dokumenty obsahujúce Dôverné informácie, a to rovnako originály nosičov Dôverných informácii, ako aj všetky kópie týchto nosičov v akejkoľvek technickej podobe,
		7. oznámi Verejnému obstarávateľovi neoprávnené použitie, poskytnutie alebo zverejnenie Dôverných informácií, a to ihneď po tomto zistení a bude spolupracovať pri znovuobnovení ochrany Dôverných informácií a zabránení ich ďalšiemu neoprávnenému použitiu,
		8. bude niesť zodpovednosť za škodu spôsobenú tým, že porušil niektorú z povinností podľa bodu 3.1.1. až 3.1.7. Dohody. Rovnako Záujemca zodpovedá za škodu v prípade, že svojim konaním umožnil, čo aj nepriamo, porušenie ochrany Dôverných informácii tretej osobe.
	2. Záujemca je oprávnený poskytnúť Dôverné informácie:
		1. súdu alebo inému orgánu verejnej moci v súvislosti so súdnym alebo iným správnym konaním vzniknutým a vedeným v súvislosti s obchodnými vzťahmi medzi zmluvnými stranami, alebo
		2. v prípade, že povinnosť Záujemcu takto konať je stanovená zákonom, či iným všeobecne záväzným právnym predpisom.
	3. V prípadoch podľa bodu 3.2. Dohody je Záujemca povinný o tejto skutočnosti bezodkladne informovať Verejného obstarávateľa.
	4. Dôverné informácie sú a vždy budú vlastníctvom Verejného obstarávateľa. Poskytnutím Dôverných informácií Záujemca nezískava a ani pre neho nevyplýva poskytnutie licencie, ani akéhokoľvek iného práva k duševnému a priemyselnému vlastníctvu chránenému patentom, autorským právom, ochrannou známkou, alebo akéhokoľvek iného práva k priemyselnému vlastníctvu alebo k inému duševnému vlastníctvu.
	5. Pri manipulácii s Dôvernými informáciami Verejného obstarávateľa je Záujemca povinný počínať si s odbornou starostlivosťou nevyhnutnou na zabezpečenie ochrany Dôverných informácií v súlade s účelom tejto Dohody.
4. **ZMLUVNÉ POKUTY**
	1. V prípade, Záujemca poruší ktorúkoľvek zo svojich povinností uvedených v tejto Dohode je povinný zaplatiť Verejnému obstarávateľovi zmluvnú pokutu vo výške 100 000,- € (slovom: jednostotisíc euro) za každé jednotlivé porušenie povinností.
	2. Zmluvnú pokutu je Záujemca povinný zaplatiť do pätnástich (15) kalendárnych dní odo dňa doručenia výzvy na jej úhradu.
	3. Právo Verejného obstarávateľa na náhradu škody zaplatením zmluvnej pokuty nie je dotknuté.
5. **ZÁVEREČNÉ USTANOVENIA**
	1. Právne vzťahy zmluvných strán touto Dohodou neupravené sa riadia ustanoveniami Obchodného zákonníka a právnymi predpismi Slovenskej republiky.
	2. Dohoda je vyhotovená v dvoch rovnopisoch, po jednom pre každú zmluvnú stranu.
	3. Verejný obstarávateľ sa zaväzuje po podpise Dohody bezodkladne poskytnúť Záujemcovi neverejnú časť Opisu predmetu zákazky, ktorá sa následne stane prílohou č. 1 Dohody.
	4. Zmluvné strany sa dohodli, že táto Dohoda nadobúda platnosť a účinnosť podpisom oboch zmluvných strán a uzatvára sa na dobu 5 rokov odo dňa jej podpisu oboma zmluvnými stranami.
	5. Zmluvné strany prehlasujú, že túto Dohodu uzavreli slobodne, vážne, jej obsahu porozumeli a súhlasia s jej znením, čo potvrdzujú podpismi tejto Dohody.

V Bratislave dňa ................................... V Bratislave dňa .....................................

**Za Verejného obstarávateľa: Za Záujemcu:**

................................................................ ..................................................................

 Ing. Ondrej Varačka

generálny tajomník služobného úradu MV SR